SKRIFTLIG FORESPØRGSEL P-0595/02

af Chris Davies (ELDR) til Kommissionen

(27. februar 2002)

Om: Gennemførelse af forordning 2037/2000/EF om stoffer, der nedbryder ozonlaget

Kan Kommissionen fremlægge en oversigt over hver enkelt EU-medlemsstats gennemførelse af forordning 2037/2000/EF(1), for så vidt angår udvinding og bortskaffelse af stoffer, der nedbryder ozonlaget, i køleudstyr, især dem som har et omfattende system til at udvinde CFC-kølemidler fra flydende kølemidler, og som har udformet systemer til at udvinde det fra skummet?

Hvilke medlemsstater tillod ved udgangen af februar 2002 stadig, at brugte køleskabe bliver smidt på lossepladsen uden nogen udvinding af CFC?

Da det er klart, at visse medlemsstater stadig ikke har truffet de mest grundlæggende foranstaltninger med henblik på at udvinde CFC, er Kommissionen tilfreds med dette, og hvilke foranstaltninger agter den at træffe?

(1) EFT L 244 af 24.9.2000, s. 1.

Svar afgivet på Kommissionens vegne af Margot Wallström

(22. marts 2002)

Kommissionen vil gerne henvise det ærede medlem til svar på det ærede medlems skriftlige spørgsmål E-0255/02(1). Kommissionen giver i dette svar på grundlag af de oplysninger, den på nuværende tidspunkt ligger inde med, indgående oplysninger om situationen i de enkelte medlemsstater vedrørende gennemførelse af Europa-Parlamentets og Rådets forordning (EF) nr. 2037/2000 af 29. juni 2000 om stoffer, der nedbryder ozonlaget hvad angår udvinding og bortskaffelse af ozonnedbrydende stoffer i køleudstyr.

I henhold til artikel 16 i forordning (EF) nr. 2037/2000 har medlemsstaterne ansvaret for at sikre genvinding af kontrollerede stoffer fra husholdningskøleskabe og -frysere med henblik på destruktion ved hjælp af teknologier, der er godkendt af parterne eller anden miljømæssig acceptabel destruktionsteknologi. Kommissionen har ingen oplysninger om, hvilke af medlemsstaterne stadig tillod, at brugte køleskabe blev smidt på lossepladsen uden nogen genvinding ved udgangen af februar 2002. I henhold til forordning (EF) nr. 2037/2000 bør medlemsstaterne dog ikke tillade, at brugte køleskabe indeholdende kontrollerede stoffer smides på lossepladser. Kommissionen mener generelt, at de fleste medlemsstater genvinder kontrollerede stoffer som f.eks. klorflourcarboner (CFC) fra afkølingskredsløbene i kommercielt og industrielt køleudstyr, hvor der foreligger veletablerede teknologier. Oplysninger om genvinding af kontrollerede stoffer fra kølesystemerne i husholdningskøleskabe og -frysere varierer mere, men det ser ud til, at et betydeligt antal medlemsstater foretager genvinding fra sådant udstyr.

Som nævnt er teknologien for genvinding af kontrollerede stoffer i isoleringsskummet i køleudstyr af senere dato, selv om denne teknologi er brugelig. Seks medlemsstater Tyskland, Italien, Luxembourg, Østrig, Finland og Sverige har informeret Kommissionen om, at de anvender kommercielle faciliteter til at genvinde kontrollerede stoffer fra isoleringsskummet i husholdningskøleskabe og -frysere. Fire andre medlemsstater Belgien, Danmark, Spanien og Nederlandene meddeler, at de har nogle faciliteter til at genvinde kontrollerede stoffer fra husholdningskøleskabe og -frysere, men de har stadig ikke meddelt enkeltheder. Det Forenede Kongerige oplagrer husholdningskøleskabe og -frysere, indtil man har etableret kommercielle faciliteter til genvinding og destruktion af kontrollerede stoffer fra isoleringsskum. Andre medlemsstater har stadig ikke sendt oplysninger trods flere anmodninger fra Kommissionen.

Situationen vil fremgå tydeligere, når alle medlemsstaterne har indsendt de oplysninger, der er påkrævede i henhold til artikel 16, stk. 6. I henhold hertil skal medlemsstaterne meddele Kommissionen, hvilke systemer, de har til genvinding og destruktion af kontrollerede stoffer senest den 31. december 2001. Kun to medlemsstater har indtil nu indsendt meddelelse. Kommissionen er på nuværende tidspunkt i

færd med at etablere et overblik på grundlag af oplysninger fra medlemsstaterne om situationen i Fællesskabet og i de enkelte medlemsstater. En evaluering af disse oplysninger sætter Kommissionen i stand til at træffe de nødvendige skridt til at sikre, at alle medlemsstaterne fuldt ud efterkommer forordning (EF) 2037/2000.

(1) EFT C 172 E af 18.7.2002, s. 168.